Minjaverndarviðurkenning Minjastofnunar Íslands 2019 Síðustu ár hefur Minjastofnun Íslands veitt minjaverndarviðurkenningu á ársfundi sínum og var það gert nú í fjórða sinn . Minjaverndarviðurkenningin er veitt aðila , hvort heldur sem er einstaklingi , fyrirtæki , stofnun , sveitarfélagi eða öðrum aðila , sem skarað hefur fram úr á einhvern hátt á sviði minjaverndar á Íslandi . Hjörleifur Guttormsson , náttúrufræðingur , hlýtur viðurkenninguna að þessu sinni fyrir ötult starf í þágu minjaverndar um áratuga skeið . Hjörleifur nam náttúrufræði í Þýskalandi og á hann sér fjölbreyttan starfsferil sem ómögulegt er að rekja í fáum orðum , en m.a. sinnti hann þingmennsku , sat í ráðherrastóli , sinnti landbúnaðarstörfum , skógrækt og landmælingum . Hjörleifur hefur beitt sér ötullega í þágu náttúruverndar og sat í Náttúruverndarráði um tíma auk þess sem hann stofnaði og rak Náttúrugripasafnið í Neskaupsstað svo örfá dæmi séu tekin . Hjörleifur átti frumkvæðið að stofnun Safnastofnunar Austurlands árið 1972 en það voru regnhlífarsamtök safna á vegum sveitarstjórna á Austurlandi og var hann stjórnarformaður Safnastofnunarinnar fyrstu sex árin . Hjörleifur beitti sér fyrir húsvernd á Austurlandi , m.a. fékk hann Hörð Ágústsson til að skrá og meta gömlu húsin á Seyðisfirði og beitti sér fyrir friðun Löngubúðar á Djúpavogi . Umhyggja Hjörleifs og seigla hans við að skrifa og miðla upplýsingum um fornleifar á Austurlandi og þáttur hans í fornleifaskráningu er ein af meginástæðum þess að hann hlýtur minjaverndarviðurkenningu Minjastofnunar árið 2019 . Auk þess sem Hjörleifur hefur skrifað um fornleifar og örnefni í átta Árbókum Ferðafélags Íslands um Austfirði og birt þar myndir af minjum þá hefur hann skrifað um fornleifar á öðrum vettvangi og átt samvinnu um skráningu þeirra við ýmsa fornleifafræðinga , þeirra á meðal Guðnýju Zoëga , Mjöll Snæsdóttur , Birnu Gunnarsdóttur , Ingu Sóley Kristjönudóttur , Ragnar Edvardsson og Bryndísi Zoëga . Meðal þeirra greina sem Hjörleifur hefur birt um þá samvinnu eru : Örnefni og þjóðminjar í Álftafirði Hallormsstaður í Skógum . Náttúra og saga höfuðbóls og þjóðskógar Krossanes við Reyðarfjörð – fornleifaskráning Fornleifar og náttúruminjar í Hálsþorpi við Djúpavog . Búsetuminjar á Hraundal í Útmannasveit . Minjar um sjósókn í Héraðsflóa . Seley við Reyðarfjörð . Náttúrufar , nytjar og fornleifar . Í spor Jóns lærða . Greinar með fornminjauppdráttum Fornleifaskráning á Héraði 2015 . Af þessari upptalningu má sjá að Hjörleifur er vel að viðurkenningunni kominn og fyrir hönd minjavörslunnar á Íslandi þökkum við honum innilega fyrir sitt framlag til minjaverndar í landinu . Minjaverndarviðurkenning Minjastofnunar Íslands 2015 - 2018 2015 - Vegagerðin 2018 - Landeigendur á Láganúpi og í Kollsvík